b'\n_START_ARTICLE_\nSusl\xc4\x97gtos gamtin\xc4\x97s dujos\n_START_PARAGRAPH_\nSusl\xc4\x97gtos gamtin\xc4\x97s dujos (angl. Compressed natural gas) \xe2\x80\x93 suspaustos gamtin\xc4\x97s dujos, daugiausia naudojamas transporto priemon\xc4\x97se kaip kuras, vietoje benzino, dyzelino ar propano. Susl\xc4\x97gtos gamtin\xc4\x97s dujos yra pigesn\xc4\x97s nei kitos kuro r\xc5\xab\xc5\xa1ys, o sudegusios kelia daug ma\xc5\xbeesn\xc4\xaf neigiam\xc4\x85 poveik\xc4\xaf \xc5\xa1iltnamio efektui. Gamtin\xc4\x97s dujos suspaud\xc5\xbeiamos specialiose kompresorin\xc4\x97se stotyse, o transporto priemon\xc4\x97s jomis u\xc5\xbepildomos specialiose degalin\xc4\x97se.\n_START_SECTION_\nPanaudojimas\n_START_PARAGRAPH_\nSusl\xc4\x97gtos gamtin\xc4\x97s dujos daugiausia pasaulyje naudojamos visuomeniniame transporte, pikapuose, kai kuriose valstyb\xc4\x97se ir lokomotyvuose. Daugiausia susl\xc4\x97gtomis gamtin\xc4\x97mis dujomis varomos transporto priemon\xc4\x97s paplit\xc4\x99 Pakistane, Irane, Argentinoje, Brazilijoje, Indijoje. Pastaraisiais metais, kylant \xc4\xafprastinio kuro kainoms, susl\xc4\x97gtomis gamtin\xc4\x97mis dujomis varom\xc5\xb3 transporto priemoni\xc5\xb3 gaus\xc4\x97ja JAV, Kanadoje. I\xc5\xa1 Europos valstybi\xc5\xb3 daugiausi\xc5\xb3 toki\xc5\xb3 transporto priemoni\xc5\xb3 eksploatuojama Italijoje, Pranc\xc5\xabzijoje, \xc5\xa0iaur\xc4\x97s \xc5\xa1alyse.\n_START_SECTION_\nSusl\xc4\x97gtos ir suskystintos gamtin\xc4\x97s dujos\n_START_PARAGRAPH_\nNeretai susl\xc4\x97gtos gamtin\xc4\x97s dujos painiojamos su suskystintomis gamtin\xc4\x97mis dujomis. Pagrindinis skirtumas \xe2\x80\x93 duj\xc5\xb3 saugojimo forma. Suskystintos gamtin\xc4\x97s dujos laikomos nespaustos ir at\xc5\xa1aldytos nuo \xe2\x80\x93160\xc2\xa0\xc2\xb0C iki \xe2\x80\x93150\xc2\xa0\xc2\xb0C. Tod\xc4\x97l jas lengva transportuoti dideliais atstumais j\xc5\xabr\xc5\xb3 keliu ir prie\xc5\xa1 pateikiant galutiniam vartotojui, \xc5\xa1ios dujos konvertuojamos \xc4\xaf susl\xc4\x97gtas gamtines dujas. Kadangi susl\xc4\x97gt\xc5\xb3 gamtini\xc5\xb3 duj\xc5\xb3 neb\xc5\xabtina \xc5\xa1aldyti, j\xc5\xb3 laikymas ir perve\xc5\xbeimas pigesnis nei suskystint\xc5\xb3 gamtini\xc5\xb3 duj\xc5\xb3.\n_START_SECTION_\nLietuvoje\n_START_PARAGRAPH_\nLietuvoje susl\xc4\x97gtos gamtin\xc4\x97s dujos prad\xc4\x97tos naudoti autobus\xc5\xb3 parkuose dar 1984 m. V\xc4\x97liau, kilus ekonominei krizei, ir esant \xc5\xbeemoms \xc4\xafprastinio kuro kainoms, naudoti susl\xc4\x97gt\xc5\xb3 gamtini\xc5\xb3 duj\xc5\xb3 nebeapsimok\xc4\x97jo. Iki 2013 m., naudojantis Europos S\xc4\x85jungos parama, Vilniaus, Kauno, Klaip\xc4\x97dos ir \xc5\xa0iauli\xc5\xb3 autobus\xc5\xb3 parkai \xc4\xafsigis nauj\xc5\xb3 suspaustas gamtines dujas naudojan\xc4\x8di\xc5\xb3 autobus\xc5\xb3.'